Folketing
2003-12-19

Det betyder jo i det yderste tilfælde, at en 17-årig ellærling fra Aalborg skal tage en praktikplads i Nakskov. Det er ikke rimeligt, og det vil også være interessant at høre ramaskriget, hvis det samme blev tilfældet mellem 1.g og 2.g på det almene gymnasium. Danske virksomheder, dansk konkurrenceevne og danske unge efterspørger et højere kompetenceniveau, ikke et lavere. Det understreges også klart i Håndværksrådets høringssvar, hvori der bl.a. står: Det er Håndværksrådets vurdering, at virksomhederne generelt set efterspørger et højere kompetenceniveau, ikke et lavere. En trindeling kan derfor risikere at medføre, at unge tilskyndes til at tage en uddannelse, der vil stille dem dårligere på arbejdsmarkedet. Socialdemokratiet er enig med Håndværksrådet. At skære i skolepraktikydelsen er også et klart signal til eleven om, at de egentlig selv er lidt ude om det, når de ikke kan finde en praktikplads, og når de selv er ude om det, så må de også føle lidt.